कद्रू और विनता की कथा तथा गरुड़ की उत्पत्ति- समुद्र-मन्थन के समय उच्चैःश्रवा नामक घोड़े की उत्पत्ति हुई थी। इसी घोड़े को देखकर कद्रू ने विनता से कहा- ‘बहन! जल्दी से बताओ तो यह घोड़ा किस रंग का है?’ विनता ने कहा- ‘बहन! यह अश्वराज श्वेतवर्ण का है। तुम इसे किस रंग का समझती हो?’ कद्रू ने कहा- ‘अवश्य ही इस घोड़े का रंग सफेद है, परन्तु पूँछ काली है। आओ, हम दोनों इस विषय में बाजी लगावें। यदि तुम्हारी बात ठीक हो तो मैं तुम्हारी दासी रहूँ और मेरी बात ठीक हो तो तुम मेरी दासी रहना।’ इस प्रकार दोनों बहनें आपस में बाजी लगाकर और दूसरे दिन घोड़ा देखने का निश्चय करके घर चली गईं। कद्रू ने विनता को धोखा देने के विचार से अपने हजार सर्प पुत्रों को यह आज्ञा दी कि ‘पुत्रों! तुम लोग शीघ्र ही काले बाल बनकर उच्चैःश्रवा की पूँछ ढक लो, जिससे मुझे दासी न बनना पड़े।’ जिन सर्पों ने उसकी आज्ञा न मानी, उन्हें उसने शाप दिया कि ‘जाओ, तुम लोगों को अग्नि जनमेजय के सर्प-यज्ञ में जलाकर भस्म कर देगी।’ यह दैवसंयोग की बात है कि कद्रू ने अपने पुत्रों को ही ऐसा शाप दे दिया। उन दिनों पराक्रमी और विषैले सर्प बहुत प्रबल हो गये थे। वे दूसरों को बड़ी पीड़ा पहुँचाते थे। प्रजा के हित की दृष्टि से यह उचित ही हुआ। ‘जो लोग दूसरे जीवों का अहित करते हैं, उन्हें विधाता की ओर से ही प्राणान्त दण्ड मिल जाता है।’ ऐसा कहकर ब्रह्माजी ने कद्रू की प्रशंसा की।